·Evalwazzjonijiet ex post/kontrolli tal-idoneità tal-leġiżlazzjoni eżistenti

3.IR-RIŻULTATI TAL-EVALWAZZJONIJIET EX POST, TAL-KONSULTAZZJONIJIET MAL-PARTIJIET IKKONĊERNATI U TAL-VALUTAZZJONIJIET TAL-IMPATT

Il-proposta tirrispetta d-drittijiet fundamentali u tosserva l-prinċipji rikonoxxuti b’mod partikolari mill-Karta tad-Drittijiet Fundamentali tal-Unjoni Ewropea. B’mod partikolari, din tikkontribwixxi għall-għan ta’ livell għoli ta’ ħarsien ambjentali bi qbil mal-prinċipju tal-iżvilupp sostenibbli kif stipulat fl-Artikolu 37 tal-Karta tad-Drittijiet Fundamentali tal-Unjoni Ewropea.

4.L-IMPLIKAZZJONIJIET GĦALL-BAĠIT

Il-proposta ma għandha l-ebda implikazzjoni fuq il-baġit Komunitarju.

5.ELEMENTI OĦRAJN LI JRIDU JIĠU ŻVILUPPATI

·Spjegazzjoni fid-dettall tad-dispożizzjonijiet speċifiċi tal-proposta

Il-Kummissjoni wettqet l-analiżi skont l-Artikolu 22 tar-Regolament MRV tal-UE b’reazzjoni għall-progress li għamel il-Kumitat għall-Protezzjoni tal-Ambjent Marittimu (l-MEPC) fil-laqgħat tiegħu ta’ Ottubru tal-2016 u ta’ Lulju tal-2017 meta kien qed jadotta l-linji gwida rilevanti għas-Sistema globali tal-Ġbir tad-Data tal-OMI.

Din il-proposta timmira li tnaqqas il-piż amministrattiv għall-bastimenti li jwettqu attivitajiet tat-trasport marittimu li huma koperti kemm bir-Regolament MRV tal-UE kif ukoll bis-Sistema globali tal-Ġbir tad-Data tal-OMI, filwaqt li tippreserva l-għanijiet speċifiċi tal-azzjoni tal-UE f’dan il-qasam.

Għalhekk huwa propost li jsiru l-emendi li ġejjin:

1.Id-definizzjonijiet ta’ “kumpanija” u ta’ “perjodu tar-rappurtar”, kif ukoll l-attribuzzjoni tal-obbligi ta’ monitoraġġ u rappurtar f’każ ta’ “tibdil ta’ kumpanija” għandhom iqisu d-dispożizzjonijiet paralleli tas-Sistema globali tal-Ġbir tad-Data tal-OMI. Dan ikun jiżgura li jwettqu l-monitoraġġ u r-rappurtar l-istess entitàjiet legali skont perjodi ta’ rappurtar ikkalkulati b’mod simili għall-bastimenti tagħhom li jwettqu attivitajiet tat-trasport marittimu b’rabta maż-ŻEE skont ir-Regolament MRV tal-UE u skont is-Sistema globali tal-Ġbir tad-Data tal-OMI. Sabiex isir dan, se jiġu emendati l-Artikoli 3 u 11(2) tar-Regolament MRV tal-UE.

2.Jenħtieġ li jitqiesu d-dispożizzjonijiet tas-Sistema globali tal-Ġbir tad-Data tal-OMI dwar id-data li trid tiġi monitorjata u rappurtata kull sena biex ikun żgurat li tinġabar data razzjonalizzata dwar l-attivitajiet tal-bastimenti li jaqgħu taħt iż-żewġ sistemi. Sabiex isir hekk, “it-tunnellaġġ tal-piż mejjet” jenħtieġ jiġi definit u rappurtat bħala parametru obbligatorju, filwaqt li “l-merkanzija li qed tinġarr” jinżamm bħala parametru ta’ monitoraġġ volontarju għal dawk il-kumpaniji li huma lesti li jipprovdu kalkolu tal-medju tal-effiċjenza enerġetika tal-bastimenti tagħhom ibbażat fuq il-merkanzija li jkunu qed iġorru. Il-parametru tat-trasport marittimu tal-UE “ħin fuq il-baħar" għandu jinbidel bid-definizzjoni “sigħat tal-ivvjaġġar” tas-Sistema globali tal-Ġbir tad-Data tal-OMI. Fl-aħħar nett, il-kalkolu ta’ “distanza vvjaġġata” għandu jieħu bħala l-bażi l-alternattivi miżmuma skont il-linji gwida rilevanti tas-Sistema globali tal-Ġbir tad-Data tal-OMI. Sabiex isir hekk, se jiġu emendati l-Artikoli 6(3), 9(1), 10, 11(3), 21(2) u l-ittra A(1) tal-Anness II, tar-Regolament MRV tal-UE.

3.Jenħtieġ li jiġi razzjonalizzat il-kontenut minimu tal-pjanijiet ta’ monitoraġġ biex jitqiesu l-linji gwida tal-OMI għall-iżvilupp ta’ Pjan ta’ Ġestjoni għall-Effiċjenza Enerġetika tal-Bastimenti, (Guidelines for the development of a Ship Energy Efficiency Management Plan (SEEMP)), għajr dawk id-dispożizzjonijiet li huma meħtieġa biex ikun żgurat li d-data relatata mal-UE biss tiġi monitorjata u rappurtata skont ir-Regolament MRV tal-UE. Sabiex isir hekk, se jiġi emendat l-Artikolu 6(3) tar-Regolament.

Min-naħa l-oħra, jenħtieġ li jinżammu xi elementi rilevanti tar-Regolament MRV tal-UE. L-elementi huma dawn li ġejjin:

1.Il-kamp ta’ applikazzjoni rigward il-bastimenti u l-attivitajiet koperti bir-Regolament MRV tal-UE se jinżamm (biex b’hekk ikun ikopri l-maġġoranza tal-bastimenti b’aktar minn 5000 tunnellata gross li jidħlu fil-portijiet tal-UE għal skopijiet ta’ trasport marittimu). L-attivitajiet tal-bastimenti li mhumiex meqjusin bħala trasport marittimu, bħalma huma t-tħammil, it-tqegħid ta’ pipelines u l-appoġġ ta’ attivitajiet ta’ installazzjoni offshore baqgħu mhumiex soġġetti għar-rekwiżiti ta’ monitoraġġ u rappurtar.

2.L-emissjonijiet tas-CO2 tal-bastimenti fil-portijiet tal-Unjoni jridu jiġu monitorjati u rappurtati b’mod separat ukoll, biex ikun inċentivat l-użu tal-miżuri disponibbli għat-tnaqqis tal-emissjonijiet tas-CO2 fil-portijiet tal-UE, u biex issir aktar sensibilizzazzjoni dwar l-emissjonijiet mit-trasport marittimu. Anki d-data dwar il-vjaġġi interni lejn xi Stat Membru tal-UE għandha tiġi mmonitorjata u rrappurtata biex l-awtoritajiet tal-Istati Membri jkollhom data affidabbli u komparabbli dwar l-emissjonijiet mit-trasport marittimu nazzjonali tagħhom. Id-dispożizzjonijiet tal-MRV attwali dwar il-verifika tad-data minn partijiet terzi akkreditati jridu jinżammu sabiex jiġi ppreservat l-għan tal-UE li tingħata informazzjoni komparabbli tul iż-żmien u affidabbli għal meta jittieħdu aktar deċiżjonijiet fil-livell tal-UE jew fil-livell globali.

3.Id-dispożizzjonijiet dwar il-pubblikazzjoni tad-data dwar l-emissjonijiet tas-CO2 u l-effiċjenza enerġetika tal-bastimenti individwali jridu jinżammu wkoll, biex jgħinu biex jitneħħew l-ostakli tas-suq li jfixklu l-adozzjoni ta’ teknoloġiji u mġiba li jkunu iktar effiċjenti fl-użu tal-enerġija fis-settur.

2019/0017 (COD)

Proposta għal

REGOLAMENT TAL-PARLAMENT EWROPEW U TAL-KUNSILL

li jemenda r-Regolament (UE) 2015/757 biex titqies b’mod xieraq is-sistema globali tal-ġbir tad-data għad-data dwar il-konsum taż-żejt tal-fjuwil mill-bastimenti

(Test b’rilevanza għaż-ŻEE)